Papersnake/gushiwen huggingface dataset:
浙西三瀑布记
袁枚（清代）

甚矣，造物之才也！同一自高而下之水，而浙西三瀑三异，卒无复笔。

壬寅岁 ，余游天台石梁，四面崒者厜嶬，重者甗隒，皆环粱遮迣。梁长二丈，宽三尺许，若鳌脊跨山腰，其下嵌空。水来自华顶 ，平叠四层，至此会合，如万马结队，穿梁狂奔。凡水被石挠必怒，怒必叫号。以崩落千尺之势，为群磥砢所挡扌必，自然拗怒郁勃，喧声雷震，人相对不闻言语。余坐石梁，恍若身骑瀑布上。走山脚仰观，则飞沫溅顶，目光炫乱，坐立俱不能牢，疑此身将与水俱去矣。瀑上寺曰上方广，下寺曰下方广。以爱瀑故，遂两宿焉。

后十日，至雁宕之大龙湫。未到三里外，一匹练从天下，恰无声响。及前谛视，则二十丈以上是瀑，二十丈以下非瀑也，尽化为烟，为雾，为轻绡，为玉尘，为珠屑，为琉璃丝，为杨白花。既坠矣，又似上升；既疏矣，又似密织。风来摇之，飘散无着；日光照之，五色昳丽。或远立而濡其首，或逼视而衣无沾。其故由于落处太高，崖腹中洼，绝无凭藉，不得不随风作幻；又少所抵触，不能助威扬声，较石梁绝不相似。大抵石梁武，龙湫文；石梁喧，龙漱静；石梁急，龙揪缓；石梁冲荡无前，龙湫如往而复：此其所以异也。初观石梁时，以为瀑状不过尔尔，龙湫可以不到。及至此，而后知耳目所未及者，不可以臆测也。

后半月，过青田之石门洞，疑造物虽巧，不能再作狡狯矣。乃其瀑在石洞中，如巨蚌张口，可吞数百人。受瀑处池宽亩余，深百丈，疑蚊龙欲起，激荡之声，如考钟鼓于瓮内。此又石梁、龙湫所无也。

昔人有言曰：“读《易》者如无《诗》，读《诗》者如无《书》，读《诗》《易》《书》者如无《礼记》《春秋》。”余观于浙西之三瀑也信。
缘识
宋太宗（宋代）

我曾闻昆吾有铁，九炼方成冰似雪。
玉彩精晶耀日月，风霜凛凛甚威烈。
新磨刃上七星文，谁敢锋前布阵云。
黯黯凌空魑魅怕，销尽邪魔并诡诈。
寒光到处鬼神愁，哮吼乾坤一片秋。
龙泉剑，龙泉剑，我用似波流，
升平无事匣中收。
送司朝武都尉归惠州
陈履（明代）

燕州四月花可怜，九衢柳色碧如烟。风光满眼堪游乐，何事开尊是别筵。

与君相识亦未久，过逢客里衔杯酒。知君事武更能文，词赋韬钤两兼有。

曾持将印古循州，又佩征符瘴海头。威名赫赫冠南斗，古时卫霍君其俦。

英雄无那多憔悴，轗轲怜君未得意。深山缚虎不见劳，邻家捕鼠翻为累。

持书万里叫帝阊，九重温旨白日光。封章已下大司马，义概旋惊武选郎。

纸中功伐明如镜，吏议逡巡未能定。劝君且早还故乡，急为吾邦扫枭獍。

人生世上贵立身，莫将龙蠖论屈伸。崆峒挂弓丈夫事，会看高阁图麒麟。
念奴娇·风帆更起
张孝祥（宋代）

风帆更起，望一天秋色，离愁无数。明日重阳尊酒里，谁与黄花为主。别岸风烟，孤舟灯火，今夕知何处？不如江月，照伊清夜同去。
船过采石江边，望夫山下，酌水应怀古。德耀归来，虽富贵，忍弃平生荆布。默想音容，遥怜儿女，独立衡皋暮。桐乡君子，念予憔悴如许。
满江红（和坡公韵）
赵善括（宋代）

一雨连春，东湖涨、蒲萄新绿。湖上路，柳浓花艳，绿围红簇。尘世难逢开口笑，人生待足何时足。况南州高士是西邻，人如玉。

行路唱，谁家曲。悉易感，欢难续。问轩裳於我，有何荣辱。众醉岂容君独醒，出林休恨风摧木。叹惊弦、飞鸟尚知还，安巢宿。
作乐导水 其十八 水口听琴
许有壬（元代）

幽栖长物一张琴，时对清流自写心。老子兴阑童子去，月明悬溜有馀音。
和李宗丞
曾几（宋代）

海邦西渡即朝廷，双阙琼台天下名。
跋马望君真屡矣，拏舟过我太迟生。
门阑不日登元礼，句律今朝得少卿。
已办黄花一尊酒，有如江水莫寒盟。
姑苏道中
林宪（宋代）

理棹出盘门，蓬窗挂秋晓。
芦花一溪雨，淅沥秋欲老。
念世多閒愁，居山未为好。
寒坐橹不鸣，蛩声乱衰草。
拟古诗二十首 其十五 拟去者日以疏
弘历（清代）

昨日不可追，今日聊相依。一日复一日，百年有尽期。

大椿及朝复，脩短或少差。末路就枯焦，一例虫生之。

及时稍迁延，老大空馀悲。
赴蒲道中寄洛倅王定国
晁补之（宋代）

莫嫌马上过春风，得句桃溪柳涧中。
王事勤君急星火，客程驱涧正萍蓬。
朅来尚可轻千里，归去何妨共两翁。
学道如今有微力，作官求了不求功。
次吴伯江所藏文湖州山水韵
释祖可（宋代）

乘空作山川，妙绝借墨色。曲折千里素幅间，来自吴兴白蘋客。

千知潇湘洞庭岸，平吞胸中寄笔力。清霜摇落江海空，如闻冥冥度惊鸿。

重楼复阁底处所，使我绝欲空濛中。吴侯吴侯安用许，浪迫归心赴翛渚。

如何唤得江上船，一卧苍波占烟雨。
清心镜 闻吴解元昆仲身化
马钰（金朝）

叹浮生，心灰尽。小吴解元昆促，少年清俊。又争知、半月中间，便一齐殂殒。人还悟，人还省。＊下家缘，完全性命。真清净、脱免轮回，
忆江南·蜂雕窗纸，孔密如纱。喜而有作，调寄忆江南
王照（宋代）

花光满，深屋隔帘重。怪底游蜂能解事，碎雕窗纸透玲珑。

阵阵入香风。
太博孙公游火井因寄
文同（宋代）

七盘云道与云浮，下见高林压县楼。
览影莫能陪后乘，临风空自忆前游。
已闻去日谋诗席，更羡归时就钓舟。
好句定知酬不得，尽将奇诡入冥搜。
夜热
赵孟坚（宋代）

夜热寝复起，独行池上亭。
欹荷倾泫露，高柳挂疏星。
秋蛩已啼草，咽鱼时唼萍。
无云那有雨，湛湛一天青。
用子声韵谢吴友直惠蜡笺
方一夔（宋代）

千年老谷无人知，万杵椎冰身汗热。木肤解剥白于绵，冻手龟汗腕将折。

荆州鱼网兰亭茧，彼美不曾传秘诀。独留此木在人间，秃尽青山散妖血。

迩来奇制蜡作纹，草木虫鱼生眼缬。只今吴越称第一，秋浦浣花派滕薛。

先生好古得此物，挥手行与时流别。紫薇花前草尺一，书成气凛寒松雪。

不然名山撰古史，蛟龙郁屈蟠奁箧。有时浮戏写诗章，飒飒落锥蚕食叶。

比来分遣二十辈，西江远借馀波浥。聊凭和诗报琼瑶，袖手愧逢强对怯。
风琴
晁说之（宋代）

不植风琴二十年，僧来为我置斋前。
欲教羇思残春梦，吟落浮云共洒然。
千秋岁引·濯锦丰姿
陈德武（宋代）

濯锦丰姿，新凉台阁。懊悔巫云太轻薄。琵琶未诉衣衫湿，菱花不照胭脂落。凤凰池，鸳鸯殿，重金钥。春色画船何处泊。秋色丹青人难摸。可惜风流总闲却。此情不与人知道，知时只恐人挠著。碧窗前，银灯下，陪孤酌。
郭祥卿同游虎丘
龚璛（元代）

弱植有缓步，同游无杂宾。清阴山寺古，红树石楠春。

丘垄埋吴国，园林阅晋人。不应系舟处，犹是去年津。
句
刘彦和（宋代）

五世登科只一家。
国殇行
刘克庄（宋代）

官军半夜血战来，平明军中收遗骸。
埋时先剥身上甲，标成丛遗高崔嵬。
姓名虚挂阵亡籍，家寒无俸孤无泽。
乌虖诸将官日穹，岂知万鬼号阴风。
挽仁宗皇帝词 其二
胡宿（宋代）

帝者因山葬，天王下度悲。寿原三圣接，神驾万灵驰。

怨入笳箫曲，威陈剑舄仪。空留人马迹，不复到瑶池。
题宾月楼赠陈伯炜
郑阎（明代）

楼居有仙客，耻交时俗流。仰寻霄汉上，远与明月俦。

月色自圆素，冰怀冥相投。于焉悟消息，永结忘情游。
题詹氏佚老堂
王炎（宋代）

矍铄精神鬓未斑，翛然清坐对云山。
儿孙满眼生涯足，赢得壶中日月閒。
客中值夜
姚益敬（清代）

小窗雨过动吟情，乡思欺人睡未宁。剪烛拥衾閒坐久，冷风吹月堕围屏。
暮春题瀼西新赁草屋五首 其三
杜甫（唐代）

綵云阴复白，锦树晓来青。身世双蓬鬓，乾坤一草亭。

哀歌时自短，醉舞为谁醒。细雨荷锄立，江猿吟翠屏。
题惠泉寄知军郎中
句龙纬（宋代）

崎岖荆门山，丛起为东隘。
阳冈盘气势，阴窦融液脉。
源濯云根移，流喷石罅拆。
呀呀两岸间，平涧才数席。
环岸贮清泚，古镜照秋色。
恬风不生纹，至底无隐物。
澄辉泛岚翠，净影溶天碧。
潜花深冏冏，荫树高崒崒。
清光照毛发，爽气洒肌骨。
如入冰壶中，亭宇何鲜饰。
瓶罂日往来，举汲易为力。
短绠何劳人，轻舠恰容客。
当时竟陵翁，老死却不历。
品第十九泉，遗此良可惜。
此泉惠此王，唯日流不息。
作诗颂惠泉，勉哉君子德。
次韵答常甫世弼二君不利秋官郁郁初不平故予
黄庭坚（宋代）

鹏翼将图南，垂天上扶摇。
飞飞寻常闲，深树乘风蜩。
大观与小智，从事不同条。
扬雄老执戟，金张珥汉貂。
松柏有本心，蒲柳望秋凋。
久矣结舌瘖，狂言始今朝。
崔王两骥子，神俊万里超。
惊人吐嘉句，拔俗振高标。
频来草玄宅，共语清入寥。
处己愿如舜，致君敢不尧。
回观势利场，内热作惊潮。
趋时愧才全，傲世乃士骄。
二生浪许可，弹炙则求鴞。
围棋饭後约，煨栗夜深邀。
尔来数到门，玉趾不惮遥。
相期淡薄处，行乐亦云聊。
甘泉沸午鼎，茗椀方屡浇。
昏鸦相送归，风枝撼调调。
男儿强饮食，九鼎等一瓢。
富贵但蹔热，名声适为妖。
世事寒暑耳，四时旋斗杓。
勿学怀沙赋，离魂不可招。
红毛港晓发
林占梅（清代）

竟夜梦难圆，晨星窥客舍。仆夫眼瞢腾，轮鞅迟迟驾。

小犬嗥阶前，寒灯闪篱罅。霜华冷似冰，小立茅檐下。
高阳台 其一 有感徐湘苹夫人事
陈去病（清代）

笔格横珊，镜奁嵌玉，南州高士人家。有个俜伶，小名记取苹花。

比肩嫁得元龙婿，逞豪情、湖海堪夸。好年华。翡翠兰苕，壁合无瑕。

徐陈本有苔岑契，况楼高百尺，奇气冲霞。玳瑁梁间，双栖海燕周遮。

略谈风月供消遣，尽凭阑、看遍山茶。只堪嗟。福慧修成，之子天涯。
舟行有感
苏舜钦（宋代）

忽忽赏节物，区区何所归。天阴鸟自语，水落岸生衣。

客况知谁念，人生与愿违。东风百花发，独采北山薇。
秋日书客童君见过赋此为赠
唐顺之（明代）

有客扁舟问草庐，窗前梧叶正萧疏。山人巳得忘筌意，不复从君乞异书。
岁寒亭
梅尧臣（宋代）

种花邀青春，种柏要晏岁。
乃知风露前，已辨雪霜势。
时俗爱芳菲，不妨鸣鶗{左圭右鸟}。
他年都门归，宁昧始终计。
天磨石
毕仲游（宋代）

玉京传诏下南山，镌凿高崖使转旋。大匠不知人世用，未施轮轴便升天。
题薛少府庄
李洞（唐代）

何须凿井饮，门占古溪居。寂寞苔床卧，寒虚玉柄书。

有期登白阁，又得赏红蕖。清浅蒲根水，时看鹭啄鱼。
邵武宴进士致语口号
方岳（宋代）

礼乐当年鲁两生，一经科目共春城。
数回地脉中兴相，文动天象正奏名，
诏墨泥香题得湿，恩袍草色坐中明。
莫嫌老守衰迟甚，曾向慈恩顶上行。
句
王镐（宋代）

催租更扰潘邠老，付麦谁怜石蔓卿。
送文子徐妹丈赴随州太学掾用司马文正公送先
陈亮（宋代）

昔仰南洲德，今逢世嗣贤。
声名江左重，文教汉东专。
君意思空马，吾生肯绝弦。
江头无语处，一叶浪花前。
送集贤盛谏议出牧维扬
宋庠（宋代）

江海多年滞轼熊，书林谏霤得儒宗。
宽条一劄仙泥熟，慈宴千觞湛露浓。
迎舸蔽川交画鹢，队笳横浦细吟龙。
轻扬俗改方图旧，两马行催诏传封。
和长道交道驿见招同趋府
韦骧（宋代）

北出城闉天未明，待驱款段趁君行。归时亦欲偕吟醉，寄语林间有落英。
和赵阅道游海云山
邢梦臣（宋代）

使旌驱近郭，民宴列芳池。
洩洩春台上，沈沈暮海涯。
鸿惊人宛转，电激骑追随。
此会经年至，须防日似驰。
家园消夏 其一
蒋廷锡（清代）

荒畦种蚕豆，小圃栽萝蒿。蒿长豆荚大，摘采宁辞劳。

驱愁似避疟，寻乐如追逃。缅怀一亩宫，犹是先人膏。

一时功名意，于我吹鸿毛。清晨石上立，爽气西山高。
生第三儿
程俱（宋代）

公不见锦衣白璧谁家郎，春风得意寻春忙。红云步障三十里，一色繁艳无馀香。

又不见玉川秾李正清绝，夜携仙客通寥阳。连天剪刻万枝雪，缟裙练帨看明妆。

古来胜赏不易得，况乃花下延舒光。豪端顿挫役万物，如彼枣叶持针芒。

昔人曲水咏觞处，茂林修竹空宫墙。骋怀吊古赖何物，曲生风味安可忘。

自怜春色不到眼，归卧北窗书满床。
贤八咏·和靖探梅
姚勉（宋代）

孤山养孤鹤，宜与梅为邻。
处士若轻出，梅花应笑人。
长相思 春暮
黄媛介（明代）

风满楼。雨满楼。风雨年年无了休。馀香冷似秋。

卖花声。卖花舟。万紫千红总是愁。春流难断头。
云掩月 其一
詹初（宋代）

游云纷扰混太清，苍茫万里晦月明。岂是贞明能为改，却缘外月纵且横。

纵横云霭尽能拨，一轮即见当天发。当天皎皎月照人，今古何曾人照月。

千江万江月尽圆，千人万人谁知焉。李白江头捉月死，尽笑李白醉而颠。

江中那有月可捉，举首独立空茫然。空茫然，月在天，古来祗有一心传。

休教心外便便言，当时岂啻李白醉江边。
晚秋酬姚合
无可（唐代）

新命起高眠，江湖空浩然。木衰犹有菊，燕去即无蝉。

分察千官内，孤怀远岳边。萧条人外寺，暌阻又经年。
次韵刘簿祷雨西峰
方岳（宋代）

爱民端与共胞胎，消得黄金为筑台。
一道香烟随牒去，五更风雨入诗来。
雪灯字暗心犹在，霜叶衫枯首独回。
气格老苍能过我，柴门不厌为君开。
读蔡绦杂书有感
周密（宋代）

私史由来不可冯，老奸危国亦危身。赵奢既已明知子，石碏当求义灭亲。

铁马酿成天宝祸，铜驼空想汴都春。九京未正鞭尸罪，尚欲欺天罔后人。
有美一人 其二
程俱（宋代）

有美一人在烟汀，朱颜朝涤玉壶冰。素手暮理朱丝绳。

语言窈窕丹凤鸣，坐持纨扇睇秋萤。何当还之翡翠屏，为君把镜整衿缨。
答七弟问作诗之旨
张金镛（清代）

少年作诗花作骨，辞尚葩华韵清越。最宜雪蕊艳春风，亦似冰箸击寒月。

中年作诗先读书，书味日积成膏腴。贞柯内荣郁茂实，秀颖外竖蕃蕤敷。

诗人之心亦如面，弗论同异要归鍊。鍊辞鍊意惟鍊真，一真所存极千变。

不然摇笔万语来，长波一泻何能回。腾驹纵使骋捷足，逸馵毕竟非良材。

亦有愁思戛孤唱，想入幽微转生障。或恐尖纤类女郎，还虞刿鉥疲心匠。

笑我学诗三十春，书无半豹言不根。康庄未敢越涂辙，细路正苦迷梁津。

虚者难传实求是，我言诗法非诗旨。自有端倪不可寻，遥遥山水琴弦指。
旅次汉故畤
耿湋（唐代）

我行过汉畤，寥落见孤城。邑里经多难，儿童识五兵。

广川桑遍绿，丛薄雉连鸣。惆怅萧关道，终军愿请缨。
游山和白沙晚酌韵十首 其十 逍遥台
王渐逵（明代）

台峙逍遥隔一溪，世人相望自相迷。峰头湿翠开仍合，云外红尘簇更低。

已辨渔舟擎独桨，更宜村酒挈双提。掉歌乘兴杳然去，又逐轻鸥下紫泥。
榕台二绝
刘克庄（宋代）

拔地高崖如铁色，拂天老树作寒声。
他年记宿榕台夜，便是南归第一程。
后𤞑纛行叠前作韵
弘历（清代）

树丸火米符祥占，孤军接应遂解严。整师救和阗玉陇，帕首蚁解胥刘歼。

将以三路进扫穴，侨如叔仲先潜觇。狼狈挈孥预遁去，二城降不劳矛锬。

竞作铙吹迓主帅，徔今食饱眠亦酣。选卒前遮复后袭，义无返顾均雄男。

线天碛地罙入阻，欲得虎子虎穴探。明瑞邀之库鲁克，以少胜众折祅欃。

富德追及伊西洱，用强驱弱如扫蚕。鹿埵流汤贼屡败，获铳搴纛军威添。

遁入异域卒献馘，飞来报捷红旗尖。凯旋携以贡武库，阿浑译出其文詀。

亦知福善祸淫道，胡乃背德兴狂憸。敌忾致力众惟惜，事成志遂吾敢忺。
送舒州宿松县傅少府（一题作送宿松傅少府）
罗隐（唐代）

江蓠漠漠树重重，东过清淮到宿松。县好也知临浣水，

官闲应得看灊峰。春生绿野吴歌怨，雪霁平郊楚酒浓。

留取馀杯待张翰，明年归棹一从容。
望湘人 题张哕丹女弟自绘芍药图，和贺方回
杨玉衔（清代）

际擎盘捧出，照烛烧余，美人醒醉刚半。盛露渲颜，殿春婪尾，尚觉寻芳非晚。

舞罢西施，延来娇客，连天晴暖。记移从上苑，说到将离，苦忆荼薇良伴。

勿谓愁肠欲断。拟采兰同赠，伤高怀远。尽一幅生绡，绘出红情深浅。

衣裳想倚，沈香亭畔。易误玄都仙观，今学得、道服黄装，免被沾泥衔燕。
筇竹杖
周南（宋代）

四十龙钟欠一年，不应鹤骨会乘轩。
杖头无用燃藜烛，倚向荒畦印屐痕。
岩桂二首 其二
李纲（宋代）

远地见佳木，依然如故人。难当禅客意，为折数枝新。

自耐风霜早，不惭兰蕙春。慇勤置瓶水，寂寞伴闲身。
妇女之孝二十首·东海孝妇
林同（宋代）

如何杀一妇，能致旱三年。
妇孝无知者，知之惟老夫。
跋林学士宋聊帖
五迈（宋代）

朝为一旅人，暮推拾九官。
趾高气且浮，反面视孤寒。
昔闻韩魏公，义风塞人寰。
赤舄坐书锦，有客排其关。
孤身无所贲，乞公玉盥盘。
公笑授之去，感涕双汍澜。
我始得此事，谓可耸俗观。
家传书甚悉，国中载不完。
今见学士帖，烂然银钩蟠。
方其一第初，半载游长安。
持书遗乡朋，客费无虚闲。
近得奁中赀，分壮贫士颜，
宁我食无鱼，不忍渠无餐。
宁我裾无华，不忍渠衣单。
臭味何所爱，敢言囊之悭。
犹愈轻薄儿，一笑黄金拚。
我来阅遗书，据案发长欢。
纵横缠片纸，突兀已万间。
魏公为上相，庇士易为权。
林公初筮仕，为此良独难。
景仰前辈人，高节骞云山。
原下不可作，清风何时还。
泚笔哦此诗，寄名乌线栏。
某忝被给札之召伏蒙景纯学士文丈宠示嘉篇且
苏颂（宋代）

先友勤渠庆得时，相逢仍在右垣扉。
负山徒荷君恩重，起草多惭笔力微。
早岁应门叨赏识，几年联襼接音徽。
雕章华藻蒙褒贲，知我从今不患稀。
蔡忠襄公祠
严遂成（清代）

飞渡黄河势已成，但凭一掌守孤城。三千兵带饥寒色，百二关传恸哭声。

报国不能生杀贼，殉君何用死留名。遗祠萧飒横汾曲，夜夜泉飞白鹤鸣。
墨君十咏 其六 迸石
王铚（宋代）

渭水侯多失旧封，平泉池馆乱来空。青青石上何人赏，孤映暮山风雪中。
秋月
王仲霞（清代）

邻笛风飘断续鸣，一轮吹出九霄明。画堂烛灭光逾满，翠桁帘开气转清。

细草侵阶含润意，残荷承露滴秋声。嫦娥莫悔偷灵药，夜夜窥人倍有情。
玉团儿（用周美成韵）
卢炳（宋代）

绿云慢绾新梳束。这标致、诸余不俗。邂逅相逢，情怀雅合，全似不熟。

耳边笑语论心曲。把不定、红生脸肉。若得同欢，共伊偕老，心事忒足。
蓬居咏楷杷
葛天民（宋代）

早诵相如赋，知渠旧姓卢。
花香冰里见，风味药中须。
细雨同梅熟，清声混乐呼。
山禽嗔老子，拍竹护金珠。
柳子厚放鹧鸪词首章日楚越有鸟甘且腴嘲自名
郑刚中（宋代）

肠腹元无一字书，杯羹那敢嗜甘腴。
厨人不用催烟火，已学罗池放鹧鸪。
颂古三十八首
释慧方（宋代）

滔滔无问说，只为太亲切。
有谁曾共闻，山河齐漏泄。
送章心远道士入闽兼简杜清碧先生
郑元祐（元代）

风日晴缫杨柳青，翩然独鹤过南溟。山中每忆罗公远，海上重逢武达灵。

榕叶拥云山似簇，蛎房烹玉酒初醒。小冠子夏如相问，为道穷愁老一经。
壬午昌化道间
李曾伯（宋代）

暑雨祁寒路两经，二童一马影冷竮。
檐花夜滴溪添绿，云叶暮横山减青。
箬笠芒鞋今古道，竹篱茅店短长亭。
未妨老子登临兴，解却征鞍且暂停。
太令人赵氏挽词
楼钥（宋代）

令德比鸤鸠，芳华誓柏舟。
承平犹有态，旷达了无忧。
方奉平反笑，俄成汗漫游。
哀荣谁得似，同穴乐哉丘。
故北平公挽歌
上官仪（唐代）

木落园林旷，庭虚风露寒。北里清音绝，南陔芳草残。

远气犹标剑，浮云尚写冠。寂寂琴台晚，秋阴入井干。
咏庭梅寄人（一作庭梅咏寄人）
刘禹锡（唐代）

早花常犯寒，繁实常苦酸。何事上春日，坐令芳意阑。

夭桃定相笑，游妓肯回看。君问调金鼎，方知正味难。
书怀
陆游（宋代）

蜗庐自称野人居，三尺明窗已有余。
从此要当常省事，时时小葺欲何须？
入河中府
范纯仁（宋代）

道傍禾忝穗交垂，旌旆纷纷曳綵霓。山夹两河嗟地险，云埋万綵觉城低。

十年不到身如梦，五马重来路欲迷。却据归鞍下长坂，辕门迎谒引行齐。
观水磨牌文有省
释法忠（宋代）

转大法轮，目前包裹。更问如何，水推石磨。
和彦衡直讲 其二
彭汝砺（宋代）

是身如芭蕉，况复身外名。至人本无心，肯为宠辱惊。
祝和斋陈先生五十五
吴景中（清代）

奎躔碧汉聚星辉，喜祝椿龄入绛帏。恰值瓜期甘欲荐，更逢桃熟雨添肥。

金风涤暑开华宴，玉律鸣秋烂綵衣。大衍于今才晋五，刚陵比寿自巍巍。
张孺人九十六岁签判求眉寿堂诗二首
苏籀（宋代）

鹊巢流庆嗣如参，鹤发人间仰达尊。
经眼尽知三世事，含饴已看几重孙。
承颜捧诏疏封邑，扇枕温床不倚门。
取数西方无量佛，满堂氛馥贝多翻。
早发韦城
韩琦（宋代）

北去川原极目平，修途尘敛雨初晴。岁丰禾黍高低积，天晓云霞散乱明。

宵露尚漙香草木，朔风时紧撼旗旌。病襟斗觉精神健，屈指乡邦近数程。
感事
晁说之（宋代）

人物今朝何寂寞，我思前辈太峥嵘。
仙才难测赵周翰，俗眼聊窥石曼卿。
鸾凤腾辉何处在，珪璋振德是人斯。
怪来高论空无验，可是岐公作宰司。
守宫词
张廷瓒（清代）

丹砂夜捣饲龙子，玉痕血溅胭脂紫。曾共君王带笑看，阑干十二秋如水。

长门一入梦难通，纨扇迎凉泣晚风。纵使羊车终不到，殷勤还护守宫红。
雪夜看竹
王禹偁（宋代）

梦断闲窗酒半醺，月华薄薄雪纷纷。
莫言官散无拘束，一夜披衣见此君。
偈颂五十一首
释大观（宋代）

日复日，夜复夜。
窦八布衫穿，虚空生柄欛。
水调歌头
佚名（宋代）

握虎符，持玉节，佩金鱼。三十正当方面，此事世间无。

寄语东淮当老，夺我诗书元帅，于汝抑安乎。早早归廊庙，天下尽欢娱。
运筹亭为韩都御史题
丘浚（明代）

五岭中间数仞亭，海云山月总关情。三千稷下诸姜客，十万胸中小范兵。

谈笑巳看功业就，指麾能使鬼神惊。先忧后乐平生志，须仗忠贞答圣明。
和王殿丞罂粟种之什
释重顯（宋代）

纤纤圆实占芳春，得自侯门胜楚珍。
开叶开花人不会，百千年是等闲身。
朝日敕赐百官樱桃
张籍（唐代）

仙果人间都未有，今朝忽见下天门。捧盘小吏初宣敕，

当殿群天共拜恩。日色遥分门下坐，露香才出禁中园。

每年重此先偏待，愿得千春奉至尊。
黄鸟歌
释函是（明代）

黄鸟翔高岑，徘徊若为匹。渴饮西江湄，饥餐山木实。

一旦饵稻粱，乃坠虞人术。金羁勒良驹，谁怜千里质。

翘首东南飞，怆然怀昔日。岂不奋天路，瞻恋成胶漆。

晴空阔且长，迢遥盼崒嵂。往者何能追，时乎安可失。

浮沉复浮沉，老死终无述。
长安逢友人
刘沧（唐代）

上国相逢尘满襟，倾杯一话昔年心。荒台共望秋山立，

古寺多同雪夜吟。风度重城宫漏尽，月明高柳禁烟深。

终期白日青云路，休感鬓毛霜雪侵。
十喻诗 灵空诗
萧衍（南北朝）

物情异所异。
世心同所同。
状如薪遇火。
亦似草行风。
迷惑三界里。
颠倒六趣中。
五爱性洞远。
十相法灵冲。
皆从妄所妄。
无非空对空。
薛吏部君采园四诗 其四 退乐园
顾璘（明代）

薛子蚤登朝，吐辞惊众人。蛾眉遭众妒，局蹐长不伸。

自从返初服，遂与渔樵邻。心清故无累，迹远乃遗尘。

开园当近郭，树艺招阳春。时卉循节改，亲交叙情亲。

列席藉芳草，漉酒脱絺巾。醉来任聚散，岂复知主宾。

寄言谢当世，结束非吾真。
赠日者朱俊甫二首
刘克庄（宋代）

谢公闭墅懒围棋，董相还家且下帷。
见说金瓯殊未定，问君魁柄属之谁。
续武溪深
蒋之奇（宋代）

滔滔武溪一何深，鸟飞不渡，兽不能临。嗟哉武溪何毒淫。

飞湍瀑流泻云岑，砰激百两雷车音。吾闻神汉之初始开斸，史君姓周其各煜。

至今庙在乐昌西，苔藓残碑仅填读。武水之源自何出，郴州武县鸬鹚石。

南入桂阳三百里，峻濑洪涛互淙射。其谁写此入新声，一曲马援门人笛。

南方耆旧传此水，乐昌之泷兹乃是。退之昔日泛潮阳，曾到泷头问泷吏。

我今以选来番禺，事与昌黎殊不类。未尝神色辄惝慌，何至形容遽憔悴。

但怜岁晚毛鬓侵，故园一别至于今。溪光罨画清且浅，朱藤覆水成春阴。

何为在此婴朝簪，翩然走马驰骎骎。南踰瘴岭穷崎崟，梅花初开雪成林。

韶石仿佛闻舜琴，曹源一滴清人心。远民安堵年谷稔，百蛮航海来献琛。

嗟余才薄力不任，报君夙夜输诚忱。布宣条教勤官箴，有佳山水亦出寻。

乐平吾乐何有极，不信弦歌武溪深。
戏王子和
邓肃（宋代）

豪华相陵豆粥石，坐上珊瑚碎三尺。
那知萧条洙泗间，灶火不星连七日。
我生不复饯文穷，醉眼从来四海空。
一饱便令百忧失，三台红陈等万钟。
君家况有柳枝弱，客恶不容主人恶。
造门果腹姑置之，杜陵寒眼凭君廓。
春贴子词·太皇太后阁六首
司马光（宋代）

东宫归政五年余，隐几时观黄老书。
禁闼无为民自化，熙熙不独在春初。
和杜录事题红叶
白居易（唐代）

寒山十月旦，霜叶一时新。似烧非因火，如花不待春。

连行排绛帐，乱落剪红巾。解驻篮舆看，风前唯两人。
畎亩十首 其十
王十朋（宋代）

儒冠误身世，偃蹇二十年。岂不怀明主，富贵乃在天。

平生学忠孝，自致无由前。青灯照夜长，感激徒自怜。
渭川秋望寄右军王特进
高骈（唐代）

长川终日碧潺湲，知道天河与地连。
凭寄两行朝阙泪，愿随流入御沟泉。
木兰花慢·紫箫吹散後
张孝祥（宋代）

紫箫吹散后，恨燕子、只空楼。念璧月长亏，玉簪中断，覆水难收。青鸾送碧云句，道霞扃雾锁不堪忧。情与文梭共织，怨随宫叶同流。
人间天上两悠悠。暗泪洒灯篝。记谷口园林，当时驿舍，梦里曾游。银屏低闻笑语，但醉时冉冉醒时愁。拟把菱花一半，试寻高价皇州。
次韵南美再赋简仆与王次卿贾善长
周紫芝（宋代）

交游得二子，淡如秋空云。长头喜问事，坦腹意自真。

但饱北山喜，固应嗤阿伦。句法未得妙，画品如入神。

岂兹一漫士，可并千载人。
读范桐庐述严先生祠堂碑
梅尧臣（宋代）

二蛇志不同，相得榛莽里。
一蛇化为龙，一蛇化为雉。
龙飞上高衢，雉飞入深水。
为蜃自得宜，潜游沧海涘。
变化虽各殊，有道固终始。
光武与严陵，其义亦云尔。
所遇在草昧，既贵不为起。
翻然归富春，曾不相助治。
至今存清芬，烜赫耀图史。
人传七里滩，昔日来钓此。
滩上水溅溅，滩下石齿齿。
其人不可见，其事清且美。
有客乘朱轮，徘徊想前轨。
著辞刻之碑，复使存厥祀。
欲以廉贪夫，又以立懦士。
千载名不忘，休哉古君子。
魏道弼父挽词代曾子修
王之道（宋代）

德邵年高冠里闾，庆馀犹及魏公舒。似闻白鹤归华表，应有青公奠故庐。

帝梦漫惊虞涧筑，史占空叹渭滨渔。泫然东望无从涕，莫厕邦人会葬车。
惠浣堂成赋谢惠州王使君 其二
屈大均（明代）

东樵未得遂幽居，南郭依然作敝庐。仲举肯先看孺子，文翁知最爱相如。

频将金错资开径，待化丹砂润著书。裴冕林塘应更卜，主人情甚浣花渔。
萱草生竹间
张泰（明代）

萱草生竹间，幽根相屈盘。虚通美人意，秾悦此君颜。

庭隅会别鹄，堂背栖双鸾。愿结连枝好，忘忧至岁寒。
后园老格为园丁斧而薪之有所存者直干危梢耳
戴栩（宋代）

尔梅生不辰，失身蔬茹圃。
虽沾灌溉力，却受秽浊侮。
未能同臭味，只得共甘苦。
青随菜甲肥，翠引蒿芽吐。
与时自高下，何意较尔汝。
畦丁厌长成，恐碍寸金土。
清阴仰密叶，日日逢而怒。
疏柯并柔枝，旦旦伐而斧。
如此冰玉姿，若为荆棘伍。
孤标余寸息，老命悬一缕。
四围苍藓黏，半心蚀虫蛊。
禁持几霜雪，剥落久风雨。
潜阳动地脉，生意顿鼓舞。
涂抹三四花，岂自矜媚妩。
香清不如少，骨劲不嫌古。
试问白玉堂，何如破茅宇。
毕竟天地间，贵贱各有主。
苟非吾所安，虽荣亦何取。
说与此花知，善自且撑拄。
须有岁寒人，徙根松竹坞。
知汝非错薪，肯容刈其楚。
巡檐一笑春，能忘在莒不。
吴山青 听雨
曹慎仪（清代）

雨丝丝。漏迟迟。帘幕低垂枕独支。闲吟听雨诗。

响荷池。戛梧枝。香冷灯昏梦觉时。愁心只自知。
归自筠庄得似表弟步高字韵继和
李弥逊（宋代）

一行作吏苦吹毛，小隐非关索价高。
懒傍月边持玉斧，静看花上试霜刀。
近人鱼鸟曾相识，入眼溪山昔未遭。
谁与着鞭春色里，雁行风急正求曹。
即事
徐侨（宋代）

关吾朝夕事，月岭与云岑。
坐册澹中味，竹筇老者襟。
酒随深浅酌，诗任短长吟。
时与七贤语，知音在素琴。
怀九老诗九章 其二 山阴杜孝廉煦
姚燮（清代）

瘦姿为鹤宜立雪，谁信怀中抱明月？潞河春晚行送君，归梦蘼芜感芳歇。

今当闭户逃吟禅，霜岚束尔琼骨坚。剡舟咫尺不能到，空向云门忆杜鹃。
谢丹霞老师
邓肃（宋代）

丹霞脩何行，天花雨红英。草莽化金碧，宴坐十年成。

落笔多奇语，酬唱皆名卿。微言寄祸福，无心天籁鸣。

顷年来七峰，见我眼增明。西来的的意，一语贯三乘。

坐令尘土人，弹指悟无生。别来今许久，夜梦飞爽灵。

新诗忽入手，春风死草萌。公以慧生定，我自明而诚。

相望虽千里，秋风共一清。去去勿作念，明鉴无将迎。
浣溪沙 丙辰岁不尽五日，吴松作。
姜夔（宋代）

雁怯重云不肯啼，
画船愁过石塘西，
打头风浪恶禁持。
春浦渐生迎棹绿，
小梅应长亚门枝；
一年灯火要人归。
秋晚雨中隐几偶书寄圣俞五首 其一
刘敞（宋代）

秋云欺日不得光，西风送雨寒苍茫。北来鸿雁翅羽湿，那能自致凌天翔。
和汉老弟雪中对梅 其六
虞俦（宋代）

先春破白风回面，半夏传黄雨著腮。俯仰年华共流转，不愁无酒且颜开。
念奴娇
李久善（宋代）

东君试手，向南枝着意，争先时节。纵有丹青谁便忍，轻点肌肤冰雪。色借琼瑰，香分兰麝，元自标孤洁。冲寒独秀，误他多少蜂蝶。

缟练不染淄尘，算来□合是，广寒宫阙。未问阳和先占取，前村一溪风月。留取清芬，主张真态，驿使休轻折。梢头青子，异时风味甚别。
人日重宴大明宫恩赐彩缕人胜应制
郑愔（唐代）

琼殿含光映早轮，玉鸾严跸望初晨。池开冻水仙宫丽，

树发寒花禁苑新。佳气裴回笼细网，残霙淅沥染轻尘。

良时荷泽皆迎胜，穷谷晞阳犹未春。
夜飞鹊·河桥送人处
周邦彦（宋代）

河桥送人处，凉夜何其。斜月远堕余辉。铜盘烛泪已流尽，霏霏凉露沾衣。相将散离会，探风前津鼓，树杪参旗。华骢会意，纵扬鞭、亦自行迟。
迢递路回清野，人语渐无闻，空带愁归。何意重红满地，遗钿不见，斜迳都迷。兔葵燕麦，向残阳、欲与人齐。但徘徊班草，欷歔酹酒，极望天西。(红满地 一作：经前地 斜迳 一作：斜径)
浣溪沙
陈德武（宋代）

月落桐梢杜宇啼。云埋芳树鹧鸪飞。夜阑分作送春诗。鸪上安鸪经几载，口中添口又何时。相思一曲诉伊谁。
颂古二十首
释道颜（宋代）

三十二应不思议，十四无畏如流水。
男子身中入定时，女子身中从定起。
过广德宿开元寺上人房
王之道（宋代）

满城花草斗欣荣，嫩绿夭红照眼明。
会有禅房通野色，解鞍聊复憩予行。
枕上闻磬
周星诒（清代）

一磬泠然脆，悠悠度竹关。道心澄夜静，余响漾风间。

合眼见皇古，置身如万山。五更窗欲曙，梦警枕屏间。
水调歌头·安石在东海
苏轼（宋代）

余去岁在东武，作《水调歌头》以寄子由。今年子由相从彭门居百余日，过中秋而去，作此曲以别。余以其语过悲，乃为和之，其意以不早退为戒，以退而相从之乐为慰云耳

安石在东海，从事鬓惊秋。中年亲友难别，丝竹缓离愁。一旦功成名遂，准拟东还海道，扶病入西州。雅志困轩冕，遗恨寄沧洲。
岁云暮，须早计，要褐裘。故乡归去千里，佳处辄迟留。我醉歌时君和，醉倒须君扶我，惟酒可忘忧。一任刘玄德，相对卧高楼。
子羽金陵寄红桥诗（七首）
林鸿（明代）

女嫘江上送兰桡，长忆春纤折柳条。
归梦不知江路远，夜深和月到红桥。
江南曲 其二
田锡（宋代）

吴艳若芙蓉，乘舟弄湖水。照影不知休，云鬟坠簪珥。

含笑忽回头，见人羞欲死。归去入花溪，棹溅鸳鸯起。
梦龄得男老者喜甚汤饼会中出诗以贺
王十朋（宋代）

梅溪佳气夜葱葱，果得奇儿应梦熊。汤饼笑欢良不浅，桑弧时节稍相同。

喜将老眼看犹子，首出新诗贺乃翁。从此吾门如谢傅，芝兰玉树满庭中。
唐李涉有山中五无可奈何诗戏用其体作秋日四章 其二
戴炳（宋代）

无奈秋月何，鍊魄金气精。炯炯一轮满，天地冰壶清。

照我方寸景，表里同光明。
寄熊秋堂
郑会（宋代）

醉踏青山忆旧游，两年流落古杭州。
梦随云影忽东去，石上藓花无限秋。
复和少蕴内翰甥兼谢伯蕴通判兄再赠
晃冲之（宋代）

西湖波浪还佳色，风物悲人老可惊。
游接竹林公对叔，梦迷春色我思兄。
酒沾鹦鹉杯行尽，诗傍蟾蜍研立成。
壮思不逢韩吏部，高名谁伴谢宣城。
海棠
陈与义（宋代）

春雨夜有声，连林杏花落。
海棠已复动，寒食岂寂寞。
人间有此丽，赴我隔年约。
花叶两分明，春阴耿帘幙。
东风吹不断，日暮胭脂薄。
何可无我吟，三叫恨诗恶。
嘲鼾睡
韩愈（唐代）

澹师昼睡时，声气一何猥。顽飙吹肥脂，坑谷相嵬磊。
雄哮乍咽绝，每发壮益倍。有如阿鼻尸，长唤忍众罪。
马牛惊不食，百鬼聚相待。木枕十字裂，镜面生痱癗.
铁佛闻皱眉，石人战摇腿。孰云天地仁，吾欲责真宰。
幽寻虱搜耳，猛作涛翻海。太阳不忍明，飞御皆惰怠。
乍如彭与黥，呼冤受菹醢。又如圈中虎，号疮兼吼馁。
虽令伶伦吹，苦韵难可改。虽令巫咸招，魂爽难复在。
何山有灵药，疗此愿与采。
澹公坐卧时，长睡无不稳。吾尝闻其声，深虑五藏损。
黄河弄濆薄，梗涩连拙鲧。南帝初奋槌，凿窍泄混沌。
迥然忽长引，万丈不可忖。谓言绝于斯，继出方衮衮。
幽幽寸喉中，草木森苯尊。盗贼虽狡狯，亡魂敢窥阃。
鸿蒙总合杂，诡谲骋戾很。乍如斗呶呶，忽若怨恳恳。
赋形苦不同，无路寻根本。何能堙其源，惟有土一畚。
分题赋得白樱桃
王称（宋代）

嫩叶雕轻翠，新葩倚淡妆。鸟来云度影，人静月笼香。

未拟收珠实，先应倒玉觞。纶巾才欲岸，微坠露华凉。
上立斋先生十首以有官居鼎鼐无宅起楼台为韵 其四
戴炳（宋代）

支厦资寸莛，涉江寄孤艇。弗顾胜弗胜，乃诿幸不幸。

舜华朝暮期，苍松岁年迥。从渠宝康瓠，我自有岑鼎。
汤德广挽词三首 其一
张纲（宋代）

四海知名士，三朝老从臣。勤王安反侧，分阃试经纶。

天阔鸳行断，山空马鬣新。丰碑满忠义，千古诏簪绅。
溓溪职行
魏嗣孙（宋代）

分得讶山水一溪，溓名万古合昭垂。
光风霁月依然在，肯兴人间较盛衰。
九月初十日值宿玉堂七绝
刘克庄（宋代）

内厨进膳惟蔬素，御帕封香遍竹宫。
明日金乌迎玉辂，始知圣主与天通。
竭陆宣公祠
林景熙（宋代）

冰玉为骨秋为神，堂堂内相真天人。
谏草数百垂清芬，仁义一洗功利尘。
刳肝沥血空排云，白日不鉴吾忠勤。
奉天诏下哀痛新，将士感泣天亦闻。
皇威雷动清九垠，一纸可敌百万年军。
草茅学古期致君，以额扣阍九虎嗔。
玉堂云雾当华津，秋耿何不批龙鳞。
一尊酹古凄夕曛。鵷湖之水春复春。
印藏经
释普度（宋代）

分明印板脱将来，只为劳生眼未开。
破一微尘翻得出，大千沙界起云雷。
敦煌廿咏 其十三 墨池咏
敦煌人作品（唐代）

昔人精篆素，尽妙许张芝。草圣雄千古，芳名冠一时。

舒笺行鸟迹，研墨染鱼缁。长想临池处，兴来聊咏诗。
恭和御制喜雪
慕容彦逢（宋代）

需宴宸章次第颁，祥霙宜入咏歌间。心知旦暮千龄遇，目睹声诗六义还。

治格雨旸皆顺序，庆均朝野共怡颜。微臣叨预承恩列，赓和才菲若负山。
郢城最高处眺荆楚
王廷相（明代）

石城聊引望，三楚渺茫间。
峡自中流辟，江从西极还。
荆襄天设险，鄂岳水为关。
用武非今日，风云亦自闲。
生朝报恩夜醮
施枢（宋代）

绛节翩翩七宝车，谣歌飞上玉皇家。
鹤坛月冷天风静，开尽碧桃无限花。
哭傅曰会郎中用体斋见慰韵 其二
李东阳（明代）

登科犹记岁逢辛，曾见趋堂画里真。应与傅岩为后裔，定知何逊是前身。

文章饰吏谁兼美，兄弟论交我最亲。月落屋梁秋署冷，忆君还是梦中人。
晓起
舒邦佐（宋代）

风叶下宿雨，菰蒲作秋声。
起头望天宇，凉意翛翛生。
欲挽天河水，一洗尘土缨。
谁人插两翼，送我上太清。
凯歌
沈明臣（明代）

衔枚夜度五千兵，密领军符号令明。
狭巷短兵相接处，杀人如草不闻声。
吴令人挽词二首 其一
孙觌（宋代）

谁识东床卧，相随庑下舂。悬知三复可，不恨五噫从。

玉冠螭头立，芝涂玳首封。诸儿荀淑侣，头角尽群龙。
和朱世同韵
吴芾（宋代）

聊向空山避世喧，数椽茅屋锁苔钱。
怕逢俗客慵开户，欣慕前贤愿执鞭。
已见二毛真老矣，幸存三径盍终焉。
细思万计惟閒好，敢为浮名误百年。
和傅侍郎至临漳感旧十咏 其六 和访西山爽气
陈淳（宋代）

依山种竹衬山佳，傍水栽花水妒霞。一意生生俱好玩，休分红翠有无遮。
辛未中元记梦梦与一僧谈世事良久问答中有凡
五迈（宋代）

世人欲不死，焚香事大罗。
死后欲超生，将身靠弥陀。
个里不透彻，仙佛如子何。
我素不持戒，焉能断胆臊。
独有一寸珪，明白不可磨。
学仙与学佛，此事付儿曹。
猗欤诗
宋濂（明代）

猗欤君子，在括之阳。餐然其章，有玉其相。厥声孔扬，声之伊何。

有岩之峨峨，不刿不颇，屹立而弗阿。塞庭远而，其势绵有。

酣有连有，贪噬我中区。君子扬扬，为天子使。诞敷皇灵，以詟其类。

彼何人斯，是絷是维，不虞其无知。彼何人斯，是维是絷，不恤其无拂。

我金其躬，我赤其衷。我节之崇，以迄于终。皦尔之行，孰能尤之。

真尔之刚，孰能柔之。㳺麟之冲冲兮。鸣凤之嗈嗈兮。

我思君子，维邦之容兮。
和赵德孚春日
李洪（宋代）

南国春回早，梅残已换年。
郊原青入眼，老境雪侵颠。
欲和归田赋，仍吟止酒篇。
苦无游宦乐，此兴奇林泉。
怀何不偕三首 其三
陈恭尹（清代）

昨日异今日，今吾犹故吾。春风此何时，白发不我谋。

平生两干此，动止必相须。子抱荆山珍，我握灵蛇蛛。

良价不一值，千驷犹泥涂。埋骨置土中，焉辨贤与愚。

修名惧不立，归哉南山隅。
和夏日直秘阁之什
李昉（宋代）

静卧蓬山养道情，百司繁冗尽堪轻。
窗前竹撼森疏影，树杪蟑吟断续声。
闲蹋绿莎芒作履，旋烹芳茗石为铛。
料君难恋神仙境，重築沙堤走马行。
长歌复短歌四章 其三
徐贲（元代）

长歌停，短歌起，春风吹入行人耳。壮年少，老日多，人生有志莫蹉跎，致君尧舜当如何。
和同年李子西通判
杨万里（宋代）

走马看花拂绿杨，曲江同赏牡丹香。
向来年少今俱老，君拜监州我作郎。
北阙小迟苍玉佩，南征聊制芰荷裳。
病身只作家山梦，径菊诗葩两就荒。
蓦山溪 赋崇福荷花崇福在太原晋溪
赵可（宋代）

云房西下，天共沧波远。走马记狂游，正芙蓉、平铺镜面。

浮空栏狂，招我倒芳尊，看花醉，把花归，扶路清香满。

水枫旧曲，应逐歌尘散。时节又新凉，料开遍、横湖清浅。

冰姿好在，莫道总无情，残月下，晚风前，有恨何人见。
挽程伯禹尚书三首
曾几（宋代）

诚明犹博学，直谅更多闻。
休父中兴杰，宣王上圣君。
精忠自金石，感会合风云。
不谓生刍奠，今来下马坟。
本觉寺三过堂
王希吕（宋代）

门外惊风吹细沙，入门水气湛清华。
呼童试向林间看，岩桂应开第二花。
读萧铣传
薛季宣（宋代）

不假成田势，宁堪麦秀悲。青毡梁旧物，赤帜汉威仪。

刚被农家误，俄推鼎祚移。江湖百郡地，只自黍离离。
行园僧约同饮
方回（元代）

晴向小园窥，今朝忽有诗。
乳鹅肴菜叶，跃鹊颤花枝。
春气寒终暖，愁人老更衰。
醉僧约同饮，徇俗未容辞。
次韵许推官行县道中纪事
王禹偁（宋代）

禾头低映黍头昂，处处沟塍水面凉。
村路扶携伙冻馁，里门嬉戏有丁黄。
鸡豚入市溪鱼美，梨枣登盘社酒香。
岁乐田家风景好，待君模写奏明光。
秋晚杂书三十首
方回（元代）

六经天日月，诸子如四诗。
史自班以上，语奇文亦奇。
踵武蔚宗辈，语有文无之。
小宋刊新唐，不悟宵寐规。
以艺传李杜，待之无乃卑。
他人有遗集，一览不再窥。
惟此与韩柳，咀嚼无厌期。
侪彼枫落生，吾欲镌此疵。
再与鼎臣游龙门寺
曾丰（宋代）

初叹来游未必重，等闲十载又相逢。
壁间故迹尘轻涴，物外初心病暗攻。
坐上酒生冬暖意，檐前梅弄岁寒容。
半酣僧不须烹茗，自有山云可荡胸。
本深闱试甫出即欲南归诗以送行
孙衣言（清代）

相送巴陵客，金门昨上书。残春临驿路，归思逐江鱼。

乡国干戈后，文章涕泪余。只应松菊在，犹足老樵渔。
李秀实生日
周必大（宋代）

泰陵耆旧日衰槁，白也胡为颜色好。
何曾山林采大药，更说方书试鸿宝。
千年鼻祖翔太清，至言八千授长生。
坐令耳孙守家法，八十鬓绿双瞳明。
昨日人为澹庵寿，今朝竹院笙歌奏。
二老风流总健强，盛事他时恐难又。
陛下圣德师文王，作兴锐欲恢封疆。
盍归乎来不可缓，凛凛梁栋扶明堂。
续十虫吟１
舒岳祥（宋代）

虫有搏蝇虎，似嬉无纲罟。
群蝇争嘬时，潜身入其聚。
蝇初玩其小，突然能攫取。
生擒加面缚，不辨头翅股。
蝇为人所憎，同欲畀兹虎。
其奈彼实繁，日食能几许。
初夏山中
陆游（宋代）

又报东皇促驾归，醉中阙赋送春诗。
佛瓶是处见红药，僧榻有时闻子规。
野客款门聊倒屣，溪潭照影一轩眉。
年光佳处惟初夏，儿女纷纷讵得知！
亲友招呼鼎至简以二绝句
程公许（宋代）

璀璨堆盘水陆珍，自量薄福可能胜。
何如小摘春畦绿，共话西园夜雨灯。
送湖南提刑安学士 其一
华镇（宋代）

洞庭六月暑风长，使者征帆挂短樯。汲引津途多肉食，追随行短有壶浆。

南洲自恋涵濡德，北阙方思献纳良。更识高门延庆事，綵衣新有桂枝香。
声声慢（饯魏绣使泊吴江，为友人赋）
吴文英（宋代）

旋移轻鹢，浅傍垂虹，还因送客迟留。泪雨横波，遥山眉上新愁。行人倚阑心事，问谁知、只有沙鸥。念聚散，几枫丹霜渚，莼绿春洲。

渐近香菰炊黍，想红丝织字，未远青楼。寂寞渔乡，争如连醉温柔。西窗夜深翦烛，梦频生、不放云收。共怅望，认孤烟、起处是州。
登昭山
李子荣（清代）

湘中山水天下奇，秀色天造非人为。兹山灵异尤杰出，一松一人皆清姿。

素虬翻空激巨浪，到此停蓄倚危嶂。平生寤想穷三山，咫尺丹梯更神王。

洄潭落照风萧萧，急督舟子停轻桡。萦纡人磴路九折，行人渐逐盘鸦高。

花木丛深蔚幽僻，钟摇上方暝烟碧。童子开门吠仙犬，老僧扶杖款来客。

殿高铁凤摩霄迥，栴檀香散疏寮静。惜无轩槛临江开，难乘日车观倒景。

山云舒卷随轻风，予亦去来无定踪。明朝遥望更奇绝，江上一朵青芙蓉。
桂水集
徐介轩（宋代）

紫府移来姹早芳，玉容寂寞试红妆。花含晓雨胭脂湿，枝绕春风绛雪凉。
鹤
林尚仁（宋代）

楚楚异凡禽，相看瘦不禁。
饥寻芝术晚，梦忆海山深。
华表千年事，青天万里心。
一声唳清夜，霜月满疎林。
如梦令 咏石
张肯（明代）

径庭掩尘踪静悄，雨长苔痕缭绕。行处不妨花，容我醉眠偏好。

休扫，休扫。待积落红多少。
秋兴
陆游（宋代）

功名不垂世，富贵但堪伤。
底事杜陵老，时时矜省郎？
舟行杂咏六首 其六
华蘅芳（清代）

昆阳帝业久荒芜，惟有先生旷代无。舟子也嗤行客俗，钓台已过不相呼。
吊王忠肃
杨由义（宋代）

太原城下屹行宫，云树笼葱掩碧空。
铁马无声汾水急，满天风雨泣英雄。
慈泉
赵蕃（宋代）

山骨何时凿，泉泓几许深。
膻芗四时供，教养百年心。
派可栽莲实，傍宜引竹林。
勿云闲草木，于以助徽音。
庆清朝·朏月生西
佚名（宋代）

朏月生西，杓星建未，画堂昼景偏长。天生英杰，独向此炎光。超偏凡尘表物，精神秋水自清凉。真奇特，清沟挺秀，敌国传芳。好是少年折桂，唾手功名就，腾踏飞黄。君王眷厚，皇华绣斧还乡。士贵姜谟盛事，未容专美独夸唐。称觞处，颂闽境、斑戏公堂。
东阳郭希吕山园十咏·小烂柯
陈傅良（宋代）

促膝有仙凡，烂柯无小大。
谁知桃源人，不在秦晋外。
邛州倅
文同（宋代）

将欲言治人，必先由正身。身正人自治，此化行如神。

总总群圣人，论说尤谆谆。后贤守为法，不敢忘逡巡。

有欲著其迹，更假他物伸。或取几杖明，或用盘盂陈。

或则铭于座，或则人于绅。此皆贪道者，欲己日夕亲。

涵泳既滋久，盛德光璘璘。鲁侯相门子，佩义而服仁。

来乘别驾舆，齿发何青春。开口议政事，条件皆有伦。

春露与秋霜，畏爱其吏民。尚惧有片缺，不使其质纯。

乃于厅事侧，开轩承甲寅。题曰三省堂，大构高榜新。

地古物象野，水竹清衣巾。公暇每居此，寂嘿如隐沦。

冥心以自观，外揣复内循。一有所不逮，补绽无纤尘。

既已自作诗，文理相彬彬。宛转示明戒，欲使风俗淳。

愚重侯所存，再拜无辞频。待己固如此，贤哉君子邻。

常愿此基构，永不罹荆榛。有坏则请修，使之名不泯。
题惠崇画四首春
晁补之（宋代）

东风回，江上渚，
何处来，双白鹭。
灼灼岸间桃，依俙兰杜苗。
一衔湍濑鳞，一下青林梢。
潇湘绿水春迢迢。
宋铙歌鼓吹曲十二首 其七 诸将伐蜀取剑州蜀主孟昶封府库请䧏为巴蜀平第七
宋濂（明代）

惟彼巴蜀，务靡丽以夸。金块珠砾，纳政于邪。于铄王师，如虎如螭。

㩋夷凶族，使民气以摅。足不加首，臂岂大于股。启关迎䧏，崩角无敢后。

声明宣，流被区。有百蛮来，同孚至理。上邻二五皇，德羡且阜。
读离骚 其二
梁霭（清代）

鹈鴂鸣时失众芳，婵媛犹称芰荷裳。春兰秋菊伤零落，欲补梅花殿楚香。
赋得秋日悬清光
王维（唐代）

寥廓凉天静，晶明白日秋。
圆光含万象，碎影入闲流。
迥与青冥合，遥同江甸浮。
昼阴殊众木，斜影下危楼。
宋玉登高怨，张衡望远愁。
馀辉如可托，云路岂悠悠。
舟泊槜李沈纯父邀同陈茂才登烟雨楼
胡应麟（明代）

泠然清兴逐菰蒲，万顷玻璃浸画图。水泛瀛州环叠岛，山悬方画插平湖。

传声箫管时闻越，倒影楼台尽入吴。昏黑更须临绝顶，蚤知能赋属吾徒。
哭栖白供奉
李洞（唐代）

闻说孤窗坐化时，白莎萝雨滴空池。吟诗堂里秋关影，

礼佛灯前夜照碑。贺雪已成金殿梦，看涛终负石桥期。

逢山对月还惆怅，争得无言似祖师。
禽虫十二章 其十二
白居易（唐代）

鹅乳养雏遗在水，鱼心想子变成鳞。细微幽隐何穷事，知者唯应是圣人。
雨作
徐集孙（宋代）

薰风入断篱，犹自雨凄凄。
数日无人过，终朝共鹤栖。
云浓山寺失，水泛板桥低。
亦有田堪秫，何时得荷犁。
题荣子邕陋居二首
张耒（宋代）

一室荒芜孺子贫，知君四海入经纶。
杀身虎口终何补，洒扫庭除自可人。
行孝四首 其四 泣竹
任环（明代）

冬行孝，孝尤异，长哭一声动天地。须臾玉笋生满林，归来作羹慰亲心。

沉疴脱体洒然愈，芳声千载重南金。呜呼孝哉兮我知愧，亲卧高堂思远味。

如何不将寸草心，却持老竹班班泪。
令狐相公自太原累示新诗，因以酬寄
刘禹锡（唐代）

飞蓬卷尽塞云寒，战马闲嘶汉地宽。万里胡天无警急，

一笼烽火报平安。灯前妓乐留宾宴，雪后山河出猎看。

珍重新诗远相寄，风情不似四登坛。
泗州除夜雪中黄师是送酥酒二首
苏轼（宋代）

暮雪纷纷投碎米，春流咽咽走黄沙。
旧游似梦徒能说，逐客如僧岂有家。
冷砚欲书先自冻，孤灯何事独成花。
使君半夜分酥酒，惊起妻孥一笑哗。
关右土酥黄似酒，扬州云液却如酥。
欲従元放觅拄杖，忽有曲生来坐隅。
对雪不堪令饱暖，隔船应已厌歌呼。
明朝积玉深三尺，高枕床头尚一壶。
寿邹都大
吴泳（宋代）

易言来复甚昭昭，须识阴阳动静交。
乾德众贤当首画，建炎诸老得中爻。
水波已动龙难蛰，时运方清凤合巢。
会得生生无尽意，不须詹尹揲琼茅。
小寒食舟中作
杜甫（唐代）

佳辰强饭食犹寒，隐几萧条带鹖冠。春水船如天上坐，
老年花似雾中看。娟娟戏蝶过闲幔，片片轻鸥下急湍。
云白山青万馀里，愁看直北是长安。
席上和光祖上佥事寿诗韵
耶律铸（宋代）

素娥檀板象牙床，低按秦筝荐寿觞。翰林风月三千首，一岁从头上一章。
水月洞绝句
张埏（宋代）

明月出天山，月明秋水寒。
观心同水月，镊白坐相看。
路西田舍示虞孙小诗二十四首 其十七
李之仪（宋代）

饭舂罗担雁行来，任是囷廛亦易推。一岁艰难方有味，较量犹胜上燕台。
书义倡传后
钟明（宋代）

洞庭之南潇湘浦，佳人娟娟隔秋渚。
门前冠盖但如云，玉貌当秋谁为主。
风流学士淮海英，解作多情断肠句。
流传往往过湖岭，未见谁知心已赴。
举者却在天一方，直北中原数千里。
自怜容华能几时，相见河清不可俟。
北来迁客古藤州，度湘独吊长沙傅。
天涯流落行路难，暂解征鞍聊一顾。
横波不作常人看，邂逅乃慰平生慕。
兰堂置酒罗馐珍，明烛烧膏为延伫。
清歌宛转绕梁尘，博山空蒙散烟雾。
雕床斗帐芙蓉褥，上有鸳鸯合欢被。
红颜深夜承燕娱，玉笋清晨奉巾屦。
匆匆不尽新知乐，惟有此身为君许。
但说恩情有重来，何期一别岁将暮。
午枕孤眠魂梦惊，梦君来别如平生。
与君已别复何知，此别无乃非吉徵。
万里海风掀雪浪，魂招不归竟长往。
效死君前君不知，向来宿约无期爽。
君不见二妃追舜，恨染湘竹终不枯。
无情湘水自东注，至今斑笋盈江隅。
屈原九歌岂不好，煎胶续弦千古无。
我今试作义倡传，尚使风期后来见。
系裙腰
欧阳修（宋代）

水轩檐幕透薰风。银塘外、柳烟浓。方床遍展鱼鳞簟，碧纱笼。小墀面、对芙蓉。

玉人共处双鸳枕，和娇困、睡朦胧。起来意懒含羞态，汗香融。素裙腰，映酥胸。
久雨五首 其五
刘克庄（宋代）

久断过从客，尤妨刈穫夫。羲和应烂醉，晨起失金乌。
和默庵喜雨述怀二首 其一
赵鼎臣（宋代）

昨日江头晚雨天，一舟如叶可扁然。故人政自把锄急，叹想当时子在川。
马嵬坡
郑畋（唐代）

玄宗回马杨妃死，云雨难忘日月新。
终是圣明天子事，景阳宫井又何人。
洪武钟在西郊静安寺上有题识曰洪武二年铸祝皇太子千秋
褚华（清代）

黄头监，下殿呼。白足僧，上阶趋。愿祝太子千万岁，归来铸钟大如五石瓠，燕尾延延柰何许。

兵入金川门，守城无一旅。宫中钟，断其虡，寺里钟，寂无语。

天狗入太微，太微不犯犯前星。佛力广大，何不寿商太丁。

木颠巢鸱鸮，鸱鸮不死死凤凰。佛力广大，何不庇周成王。
呈古洲老人
华岳（宋代）

卫霍勋名李杜才，才过四十也心灰。
俗尘趁少便披拂，诗料空多难剪裁。
时事谩提眉便皱，家怀未说眼先开。
朱帘更倩梅香挂，要放银蟾入座来。
大尖山下最佳处
马思赞（清代）

林泉何处养疏慵，准拟移家占一峰。木未饱霜浓过夏，水初收潦净于冬。

山阴白昼疑天雨，潮响黄昏杂寺钟。一事病夫犹当意，茯苓根护万年松。
真珠帘
陆游（宋代）

灯前月下嬉游处。向笙歌、锦绣丛中相遇。彼此知名，才见便论心素。

浅黛娇蝉风调别，最动人、时时偷顾。归去。想闲窗深院，调弦促柱。

乐府初翻新谱。漫裁红点翠，闲题金缕。燕子入帘时，又一番春暮。

侧帽燕脂坡下过，料也记、前年崔护。休诉。待从今须与，好花为主。
斗山子王深父作石屏记为老夫书其文甚佳采记中语作五诗致谢 其三
戴复古（宋代）

细读石屏记，寻幽到水涯。老人相问答，属意在岩花。

江海浮天阔，山林去国赊。草茅最深处，认作野人家。
山中避盗后十首 其十
周紫芝（宋代）

可怪子刘子，全家肯见存。长分夜雨榻，复共草堂樽。

磊落吾何取，笑言君益温。它时此心在，结草报深恩。
次韵谢华少参程银台枉顾梧溪
张弼（明代）

星槎不碍小山招，云旆迢迢枉二豪。时雨随车宣抚下，春风满二伯淳高。

浓添山色浮仙酿，清度溪山恋客袍。更向苍崖相对久，元颜千古见丰标。
升堂颂古五十二首 其三
释怀深（宋代）

三月安居要护生，蛾蛘蚁子乱纵横。衲僧自有转身路，不向时人行处行。

三条椽下清风远，六尺单前白昼长。
顾徵君家园诗八首 其三 其三月光亭
林大春（明代）

皓魄出江东，孤亭先映空。老翁歌拟扇，稚子学为弓。

宝树参差发，瑶台远近同。悠然谢庄赋，萧瑟起秋风。
侠客行六十四韵
胡应麟（明代）

朝端新拜大长秋，赐第东方最上头。曲榭华甍藏燕雀，画堂飞栋列貔貅。

论功肯就平阳列，相骨争誇定远俦。太宰均裀容接席，中丞停节让鸣驺。

前茅鼓角陈清吹，后队旌𣄢树碧油。几为高名罗蒯彻，时从长揖见曹丘。

雄心黯淡操戈发，奇策纵横借箸筹。博浪误惊嬴主中，白登长抱沛王羞。

长驱欲践天骄血，转战思椿日逐喉。然诺季心轻海岱，风声剧孟重山丘。

朱家缓颊共排难，郭解捐躯代报仇。八百家奴怀蜀镪，三千门客佩吴钩。

登坛辟易渔阳帅，分道凭陵博陆侯。向晚章台嘶叱拨，深春韦曲叫钩辀。

麒麟阁耸飞身上，鳷鹊宫扃掉臂游。入幕嘉宾窥喜怒，当场摩诘效俳优。

微行汉帝令衷甲，清暇唐宗待蹴毬。绝代妖童颜比郑，倾城小史貌逾周。

频呼第五嬉金埒，屡窃无双下玉楼。贵介原尝元并峙，奢靡王石定谁优。

双珠跳脱迎无畏，百宝流苏障莫愁。云母屏开红日耀，水晶帘捲碧天幽。

灯笼锦织流黄被，火浣衫裼集翠裘。五彩同心饶绾结，七珍如意竞雕锼。

盈拳韎韐商胡赠，径尺琅玕贵主求。象齿穹窿来绝域，蛟精莹腻出灵湫。

齐璜楚玦相辉映，鲁璧秦碑互校雠。彝鼎蚩尤存大夏，尊罍饕餮验成周。

华笺溢案钟王聚，妙墨盈箱顾卫留。绿野遗踪看载辟，蓝田名迹羡重修。

为园直跨新丰市，凿沼斜穿太液流。曲岛回汀浮滟滪，孤峰层巘矗瀛洲。

岧峣睥睨通河汉，巀嶪罘罳碍斗牛。泉美乍分扬子渡，石奇先载郁林州。

偏箱络绎驰山荔，巨舶联翻饷海榴。选匠荆扬乔木尽，营工川洛众材鸠。

瓜田灞浐联郊隧，柳陌咸阳夹置邮。十院名花行索笑，八窗文杏坐销忧。

松风昼起娱贞白，竹露晴翻媚子猷。芳草梦时连骤睹，蟠桃栽处朔勤偷。

相思树底閒情剧，连理枝旁逸兴遒。菡萏飘香萦桂闼，芙蓉输艳扑兰舟。

青萍瑞实浮江上，绿萼寒英寄陇头。俊鹊东方劳远致，神鹰南国费穷蒐。

爰居受享翻成福，吉了能言不解愁。子母玄猿携上峡，雌雄丹鹤贮浮丘。

当阶桧柏龙鳞劲，侧径梧桐凤羽稠。把钓文鱼时拨剌，开笼细鸟日啁啾。

玻瓈盏净屠苍鹿，玛瑙盘殷脍赤虬。食进万钱忘下箸，羹调千镒未盈瓯。

牛心探胾熊蹯脆，蟹足熬膏獭髓柔。李尉庖中赢宝屑，郇公厨内足珍羞。

从容握麈延诸谢，慷慨呼卢轧二刘。侯白抗颜陈戏剧，秦青扬袂动歌讴。

数声子夜明星落，一部阳春霁月流。别馆笙箫云共咽，回廊灯烛雾难收。

杯传鹦鹉长酣醉，杓满鸬鹚递劝酬。五斗椰浆尝异核，百壶桑落荐芳篘。

生来梁孝豪游擅，蚤岁燕丹侠气投。日杳虞渊犹角逐，天倾杞国漫咨诹。

无论萧相居帷幄，谩说孙郎近冕旒。倏忽韶光侔闪电，须臾沧海变浮沤。

霜华烂熳催红颊，石火纷纭照白头。好是太玄扬子业，书成名字在千秋。
乌程危明府挽词
徐贲（元代）

制锦才堪仰，埋玉恨难任。银章存宠泽，朱琴失惠音。

贤知交士重，爱说治民深。未申为子养，终辜迎母心。
满江红（黄堂席上答太守）
洪适（宋代）

燕寝香凝，官事了、诗情充溢。归后院、花容争媚，柳眉添碧。老子胡床常自叹，轻裾长袖从何觅。探城楼、此际夜如何，更筹一。

人已老，春将毕。临曲水，才旬日。快朝来雨过，鱼儿争出。淡酒一杯空酩酊，黄堂千骑真安逸。问朱EC43、何日到丘园，联F4EB迹。
小极音哑感赋四首 其四
陈曾寿（清代）

少年雄志事，蒙难誓恢复。人事多乖违，湘累忆初服。

便欲入山深，残年付僧粥。钟鱼倘得力，托命老尊宿。

旧恩苦难忘，沉吟长踯躅。衰病敢自宽，一息还炳烛。
次韵工部兄见寄三首 其二
葛胜仲（宋代）

文采清华自一家，行身所到讵能涯。学该古昔仍知要，识造高明岂不遐。

英晤早明当道李，勤书频事镇心瓜。似闻忧国头今白，法会无钱想尚赊。
西林八景 其二 漳水合流
张永明（明代）

交漳上党水冲瀜，翠涨瀰漫落远空。分处源流同且异，合时泾渭异还同。

横塘渔笛溪山外，隔岸鸥群烟雨中。珍重达人无底事，月明鼓枻笑春风。
太阳 其四
丘葵（宋代）

太阳一入地，经天返复返。老学傥能勉，去圣岂云远。
送黄义城还文江由御史左迁授经韶士
符锡（明代）

凤来晴雪亚琼枝，庾岭浈江处处奇。别路暖回骢马客，行囊清照铁峰诗。

齐人作式宾师远，鲁国登坛弟子谁。明日天涯重翘首，五云犹忆盖倾时。
法曲献仙音 月下闻山寺步虚声
易顺鼎（清代）

行处无人，听时有寺，古木云峰犹远。战胜风篁，飘残烟磴，林深几回吹断。

正缟鹤难成梦，松阴月明满。拨苍藓。又经过、数重秋影，门掩定、初指翠微僧院。

步到列仙家，问瑶天、因甚清感。那怪红楼，倚萧台、一半泪眼。

让陈思悟后，来向鱼山闻梵。
赋得砚田无恶岁得田字五言八韵
蔡传心（清代）

古砚堪磨砺，辛勤若服田。有秋同力穑，无岁不丰年。

鹆眼迷花雨，螺纹认墨烟。舌耕煤带润，笔耨铁应穿。

酿到心苗长，栽成意蕊妍。才堪分斗八，书拟贮仓千。

半亩三馀积，微凹百穫便。菑畬叨圣泽，染翰冠群贤。
江上二首 其二
张耒（宋代）

纷纷浑是梦，黯黯只消魂。江上浪无限，舟中酒一樽。
沁园春 次韵李元之听董氏双弦
张翥（元代）

谁唤娇娆，斜插双弦，华筵乍开。爱玉纤轻轧，半笼翠袖，歌喉缓引，暗点鸳鞋。

胡部新声，乐工巧制，写出龙沙马上哀。哀何似，似离鸾惊起，白雀飞来。

丁宁击节金钗。要细听、春风且慢催。正宫商分犯，拽归双调，伊州入破，攧遍三台。

画扇香收，罗巾汗湿，愁是云兜醉后回。花闲客，任鸾绡缠髻，更尽余杯。
句 其三
毕仲愈（宋代）

明灯数点林中见，横笛一声烟外闻。
次韵王都尉偶得耳疾
苏轼（宋代）

君知六凿皆为赘，我有一言能决疣。
病客巧闻床下蚁，痴人强觑棘端猴。
聪明不在根尘里，药饵空为婢仆忧。
但试周郎看聋否，曲音小误已回头。
酌胶山泉
陆祖瀛（清代）

今生若是论生前，不是茶神即酒仙。万事有缘君识否？此来为品第三泉。
句
高似孙（宋代）

山梅能摘索，溪蟹更清癯。
赵簿溪亭张饶县约共饮有怀睡翁 其一
韩淲（宋代）

岁晚相从说睡翁，拥炉吹烛酒杯同。九原不作泉溪冷，空以残编著眼中。
红梅引次韵壶中老人一笑
虞堪（明代）

罗浮山下春风来，嫣然一笑梅花开。东君底是爱颜色，玉容重著胭脂堆。

要令姑射朝天阙，丹砂炯映肌肤洁。天人自是实失惊，空谷何年见清绝。

又如二十飞琼春酒醒，绛纱笼玉尤分明。夭桃繁杏便粗俗，纷纷艳冶徒相争。

幽香不断流丹髓，三咽令人销鄙俚。莫言春半不耐寒，饱浥冰霜不知几。

吾生痛饮自得师，对花烂醉高阳池。朱颜顾我每如此，壶公壶公如何鬓成丝。

颠倒笑我为花杨酒卮。
遣兴
邓允端（宋代）

得志心偏壮，谋生事转疏。
雨蓑春种药，月案夜抄书。
穷达虽同道，功名不定居。
凭谁报消息，为问近何如。
相和歌辞。王昭君
上官仪（唐代）

玉关春色晚，金河路几千。琴悲桂条上，笛怨柳花前。

雾掩临妆月，风惊入鬓蝉。缄书待还使，泪尽白云天。
唐开成年墓志石
王应麟（宋代）

鸿蒙肇开辟，变嬗几成毁。
寥寥断竹歌，瓦堲溯姚姒。
周坟典以族，讵认青乌子。
公琴记咎繇，邢山称东里。
葛淯失之矫，璠玙过于侈。
焉知宫夹墓，莫识龟言水。
铜槃字十六，铭自此于始。
延陵有孔篆，乌宁半辞止。
汉砖犹简朴，石章寝华靡。
无愧惟有道，媚俗多虚美。
七松谈士良，何以懲不轨。
载笔鲜南董，袭浮谬臧否。
岂悟冢中人，三百年不死。
妇名弗出阃，古未有碑诔。
谥见春秋初，志起典午氏。
簪蒿隐士妻，芳刻垂千祀。
杨高托不朽，习之文中理。
或犯葵丘禁，息国事何耻。
蛾眉为黄土，磨灭更谁纪。
宰如比何人，维邑之士女。
逸民孺仲裔，冰雪濯纨绮。
采俪古鄞州，俭勤终莫齿。
试问几何年，颇与铜人似。
虽微黄绢辞，亦质而不俚。
丘夷池又平，蓬颗今廛市。
聚庐寒劫灰，余光辉泥滓。
曰德巢由俦，闺曰莱鸿比。
我行松柏下，势荣朝菌尔。
隆碣牛砺角，翁仲卧荆杞。
兰艾均一尘，玉岷同一燬。
孤竹梦泡然，柳下垄孰是。
片石幸有传，诗以贻彤史。
生查子·新月曲如眉
牛希济（五代）

新月曲如眉，未有团圞意。红豆不堪看，满眼相思泪。
终日劈桃穰，仁在心儿里。两朵隔墙花，早晚成连理。
怀终南僧
齐己（唐代）

扰扰一京尘，何门是了因。万重千叠嶂，一去不来人。

鸟道春残雪，萝龛昼定身。寥寥石窗外，天籁动衣巾。
麻姑坛
王献臣（宋代）

我佩绿绮琴，独上麻姑坛。
七弦试拂拭，一天星斗寒。
仙子为我来，降语五云端。
世人知音少，君今休要弹。
哭左次魏二首
刘克庄（宋代）

少日一编书，中年丈二殳。
乃知杜预智，谁谓狄山愚。
小试飞箝策，方为进筑图。
到头麟阁上，终不着臞儒。
解连环 题载安僧舍
王之道（宋代）

流水细通何处。柳溪新雨。清风十里送篮舆，行不尽、山无数。
一簇楼台窣堵。老僧常住。悬知俗客不曾来，门外苍苔如许。
题沈克全鹤沙八咏 其八 彭仙闲室
谢晋（明代）

彭仙乘鹤去，闲室閟松阴。明月自来照，白云闲到今。
芙蓉峰
蒋之奇（宋代）

擎天一柱万山低，九朵奇葩秀一枝。多少好山僧占住，空王曾会范围基。
和答吴斗南见寄解其自疑之意
孙应时（宋代）

白狗黄牛系缆时，东归应念我西悲。置之偶尔何须道，去矣飘然故一奇。

末路人情随手别，丈夫心事有天知。君看子濯平生友，可把逢蒙待庾斯。